ભારતીય કેપ્ટન વિરાટ કોહલીએ પણ કહ્યું છે કે, ચાઈનામેન બોલર કુલદીપ યાદવ અને લેગ સ્પિનર યૂઝવેન્દ્ર ચહલની જોડી 2019ના વર્લ્ડકપમાં કાળીનો એક્કો સાબિત થઈ શકે છે. આ જોડીએ વનડે સિરીઝમાં આફ્રિકન બેટ્સમેનોને મુશ્કેલીમાં નાંખી દીધા છે. તેવામાં વિરાટ કોહલીને વર્લ્ડકપ માટે બે બહ્માસ્ત્ર મળી ગયા છે. આ બંને ખેલાડીઓને હજુ વધારે થોડા તપાવવાની જરૂરત છે. જોકે, હજુ ટીમ ઈન્ડિયા ઈંગ્લેન્ડ અને ઓસ્ટ્રેલિયાના પ્રવાસે પણ જવાની હોવાથી ત્યાં પણ આ જોડીની પરીક્ષા થશે, સાથે સાથે અનુભવ પણ મળશે. આમ વર્લ્ડકપ સુધી બંને ફિરકીમેન પાકાપાયે તૈયાર થઈ જશે.આ બંને ખેલાડીઓએ બુધવારે થયેલી આફ્રિકા સામેની ત્રીજી મેચમાં આઠ વિકેટો તો પોતાના ખાતામાં જમા કરાવી લીધી હતી. બાકીની બચેલી બે વિકેટો બૂમરાહે પોતાના ખાતમાં જમા કરાવી નાંખી હતી. બૂમરાહને લઈને પણ પાકિસ્તાની દિગ્ગજ ખેલાડી વસીમ અકરમે ટેકનિકને લઈને સલાહ આપી છે કે, જો બૂમરાહ એક મહિના સુધી કાઉન્ટ્રી ક્રિકેટ રમે તો તે ક્રિકેટ જગતમાં તેની બોલિંગથી કહેર મચાવી શકે છે. વસીમ અકરમે કહ્યું હતું કે, દક્ષિણ આફ્રિકામાં ફાસ્ટ બોલરોમાં સૌથી પ્રભાવી બૂમરાહ રહ્યો છે.